*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 21ης Φεβρουαρίου 1989

με την οποία εγκρίνεται η χορήγηση πρόσθετης ενίσχυσης από την κυβέρνηση του Ηνωμένου Βασιλείου υπέρ της βιομηχανίας λιθάνθρακα κατά το οικονομικό έτος 1987/88

(Το κείμενο στην αγγλική γλώσσα είναι το μόνο αυθεντικό)

(89/175/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς των παρεμβάσεων των κρατών μελών υπέρ της βιομηχανίας λιθάνθρακα (1),

Εκτιμώντας τα ακόλουθα:

Ι

Η κυβέρνηση του Ηνωμένου Βασιλείου κοινοποίησε στην Επιτροπή, με επιστολή της 26ης Οκτωβρίου και της 9ης Δεκεμβρίου 1988, σύμφωνα με το άρθρο 9 παράγραφος 3 της απόφασης αριθ. 2064/86/ΕΚΑΧ, μια πρόσθετη χρηματοδοτική παρέμβαση που σκοπεύει να πραγματοποιήσει για το οικονομικό έτος 1987/88, υπέρ της βιομηχανίας λιθάνθρακα και η οποία προορίζεται για την κάλυψη των ζημιών εκμετάλλευσης.

Η Επιτροπή είχε εκδώσει στις 31 Ιουλίου 1987, την απόφαση αριθ. 452/87/ΕΚΑΧ (2) με την οποία επιτρεπόταν η χορήγηση από την κυβέρνηση του Ηνωμένου Βασιλείου ενισχύσεων υπέρ της βιομηχανίας λιθάνθρακα κατά το οικονομικό έτος 1987/88. Δυνάμει της εν λόγω απόφασης, εξουσιοδοτήθηκε η κυβέρνηση του Ηνωμένου Βασιλείου για την πραγματοποίηση άμεσων ή έμμεσων χρηματοδοτικών παρεμβάσεων για το οικονομικό έτος 1987/88 υπέρ της βιομηχανίας λιθάνθρακα στο βαθμό που υπόκεινται σε έγκριση της Επιτροπής.

Όπως αναφερόταν στη σχετική απόφαση, η κυβέρνηση του Ηνωμένου Βασιλείου προβλέπει τη χορήγηση, για το οικονομικό έτος 1987/88, στα πλαίσια της απόφασης αριθ. 2064/86/ΕΚΑΧ, μιας ενίσχυσης για την κάλυψη των ζημιών εκμετάλλευσης ύψους 90,5 εκατομμυρίων λιρών στερλινών.

Με επιστολές της 26ης Οκτωβρίου και της 9ης Δεκεμβρίου 1988, η κυβέρνηση του Ηνωμένου Βασιλείου πληροφόρησε την Επιτροπή ότι το ύψος της ενίσχυσης που προοριζόταν για την κάλυψη των ζημιών εκμετάλλευσης, το οποίο είχε καθορισθεί με την εν λόγω απόφαση, ήταν ανεπαρκές.

Σε σχέση με το ποσό της ενίσχυσης που είχε εγκριθεί από την Επιτροπή, η αύξηση για το οικονομικό έτος 1987/88 εκτιμήθηκε σε 109,5 εκατομμύρια λίρες στερλίνες, φέροντας κατ' αυτό τον τρόπο τη συνολική ενίσχυση για την κάλυψη των ζημιών εκμετάλλευσης κατά το 1987/88 σε ύψος 200 εκατομμυρίων λιρών στερλινών.

Η αύξηση του ποσού της εν λόγω ενίσχυσης κρίνεται αναγκαία δεδομένου ότι οι ζημίες εκμετάλλευσης κατά το 1987/88 υπήρξαν σημαντικά ανώτερες από τις αντίστοιχες προβλέψεις. Η ενίσχυση προς την κάλυψη των ζημιών εκμετάλλευσης ανά παραγόμενο τόνο προβλέπεται κατά συνέπεια να ανέλθει σε 2 λίρες στερλίνες.

Η συνολική ενίσχυση για την κάλυψη των ζημιών εκμετάλλευσης, 200 εκατομμυρίων λιρών στερλινών, αναμένεται ότι θα καλύψει ένα ποσοστό 33 % μόνο του ανοίγματος μεταξύ του μέσου προβλεπόμενου κόστους και του μέσου όρου των προβλεπόμενων εσόδων και πληροί κατά συνέπεια τους όρους του άρθρου 3 παράγραφος 1 της απόφασης αριθ. 2064/86/ΕΚΑΧ.

Η ενίσχυση στην κάλυψη των ζημιών εκμετάλλευσης χρησιμεύει για την αποφυγή του πρόωρου κλεισίματος μονάδων εξόρυξης. Κατ' αυτό τον τρόπο, συμβάλλει στην επίλυση προβλημάτων κοινωνικής και περιφερειακής φύσης συνδεόμενων με την εξέλιξη της βιομηχανίας λιθάνθρακα, σύμφωνα με το άρθρο 2 παράγραφος 1 περίπτωση 3.

ΙΙ

Σύμφωνα με το άρθρο 11 παράγραφος 2 της απόφασης αριθ. 2064/86/ΕΚΑΧ η Επιτροπή οφείλει να διασφαλίσει ότι οι άμεσες ενισχύσεις που εγκρίνονται για την τρέχουσα παραγωγή, ανταποκρίνονται αποκλειστικά στους στόχους των άρθρων 3 έως 6 της εν λόγω απόφασης. Για το σκοπό αυτό, πρέπει να είναι ενήμερη για το ύψος και τον τρόπο κατανομής των κονδυλίων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εξουσιοδοτείται η κυβέρνηση του Ηνωμένου Βασιλείου να χορηγήσει, για το οικονομικό έτος 1987/88, μια πρόσθετη ενίσχυση για την κάλυψη των ζημιών εκμετάλλευσης ύψους 109 500 000 λιρών στερλινών, φέροντας κατ' αυτό τον τρόπο το σύνολο του αντίστοιχου μέτρου που εγκρίνεται για το οικονομικό έτος 1987/88 σε 200 000 000 λίρες στερλίνες.

Άρθρο 2

Η κυβέρνηση του Ηνωμένου Βασιλείου κοινοποιεί στην Επιτροπή, το αργότερο έως τις 30 Ιουνίου 1989, το ύψος της ενίσχυσης η οποία έχει πράγματι καταβληθεί κατά το οικονομικό έτος 1987/88.

Άρθρο 3

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 21 Φεβρουαρίου 1989.

Για την Επιτροπή

Antonio CARDOSO E CUNHA